ธปท.เตือนภาคธุรกิจระว่าค่าเงินผันผวน
ธปท.ชี้ความไม่ชัดเจนของปัจจัยทางเศรษฐกิจในปีนี้ ส่งผลกระทบให้ตลาดการเงินผันผวนมากเป็นพิเศษ แนะภาคธุรกิจระวังความเสี่ยงให้มากขึ้น
17 มิ.ย. 2553

ธปท.ชี้ความไม่ชัดเจนของปัจจัยทางเศรษฐกิจในปีนี้ ส่งผลกระทบให้ตลาดการเงินผันผวนมากเป็นพิเศษ แนะภาคธุรกิจระวังความเสี่ยงให้มากขึ้น
นายบัณฑิต นิจถาวร รองผู้ว่าการ สายเสถียรภาพนโยบายการเงิน ธนาคารแห่งประเทศไทย(ธปท.) กล่าวในงานสัมมนาหัวข้อ”แนวโน้มการเปลี่ยนแปลงกฎข้อบังคับทางธุรกิจและการรับมือที่CFOควรรู้”ว่า ความผันผวนในตลาดการเงินปีนี้จะมีมากเป็นพิเศษ เนื่องจากยังมีปัจจัยความไม่ชัดเจนทางเศรษฐกิจอยู่หลายด้วย เช่น การฟื้นตัวของเศรษฐกิจโลกที่ยังไม่แน่ว่าจะฟื้นตัวได้แค่ไหน ปัญหาเศรษฐกิจในยุโรปที่อาจมีผลต่อการเติบโตของเศรษฐกิจโลกและการเติบโตของกลุ่มประเทศในภูมิภาคเอเซีย เพราะประเทศเอเซียส่วนใหญ่เป็นประเทศผู้ผลิตเพื่อการส่งออกไปยังตลาดประเทศอุตสาหกรรมหลัก
“ปัจจัยเหล่านี้มีผลให้ตลาดการเงินปีนี้ผันผวนมากเป็นพิเศษ โดยเงินทุนจะถูกโยกกลับไปกลับมาระหว่างยุโรป และเอเซียมากขึ้น ทำให้ภาวะนี้อาจกลายเป็นทั้งโอกาสและความเสี่ยง ในแง่โอกาสเงินทุนไหลเข้ามามากก็เป็นโอกาสของภาคธุรกิจที่จะขยายธุรกิจเพิ่มขึ้นเติบโตได้มากขึ้น แต่ในแง่ความเสี่ยงถ้าเงินไหลเข้ามากเกินไป ก็เพิ่มแรงกดดันเงินเฟ้อมากขึ้น และทำให้มีการใช้จ่าย การลงทุนที่เกินตัว กลายเป็นปัญหาฟองสบู่เหมือนในอดีตได้ ภาวะเช่นนี้ภาคธุรกิจจึงควรระมัดระวังให้มาก” นายบัณฑิตกล่าว
ทั้งนี้ ธปท.คาดว่าภาวะความผันผวนน่าจะเป็นเพียงปัจจัยระยะสั้น เมื่อปัจจัยต่างๆมีความชัดเจนตลาดก็จะกลับเข้าสู่ภาวะปกติ